MT Il-Ġurnal Uffiċjali tal-Unjoni Ewropea C 18/69

Opinjoni tal-Kumitat Ekonomiku u Soċjali Ewropew dwar il- “Komunikazzjoni mill-Kummissjoni lill-Parlament Ewropew u lill-Kunsill – Sħubija bejn l-Unjoni Ewropea u l-Afrika – Konnessjoni bejn l-Afrika u l-Ewropa: Lejn tisħiħ tal-kooperazzjoni fil-qasam tat-trasport”

COM(2009) 301 finali

2011/C 18/12

Relatur: is-Sur SIMONS

Nhar l-24 ta' Ġunju 2009, il-Kummissjoni ddeċidiet, b'konformità mal-Artikolu 262 tat-Trattat li jistabbilixxi l-Komunità Ewropea, li tikkonsulta lill-Kumitat Ekonomiku u Soċjali Ewropew dwar

il-Komunikazzjoni mill-Kummissjoni lill-Parlament Ewropew u lill-Kunsill – Sħubija bejn l-Unjoni Ewropea u l-Afrika – Konnessjoni bejn l-Afrika u l-Ewropa: Lejn tisħiħ tal-kooperazzjoni fil-qasam tat-trasport

COM (2009) 301 finali

Is-Sezzjoni Speċjalizzata għat-Trasport, l-Enerġija, l-Infrastruttura u s-Soċjetà tal-Informazzjoni, inkarigata sabiex tħejji l-ħidma tal-Kumitat dwar is-suġġett, adottat l-opinjoni tagħha nhar il-24 ta' Marzu 2010.

Matul l-462 sessjoni plenarja tiegħu li saret fit-28 u d-29 ta' April 2010 (seduta tad-29 ta' April), il-Kumitat Ekonomiku u Soċjali Ewropew adotta din l-Opinjoni b'unanimità.

1. Konklużjonijiet u rakkomandazzjonijiet

1.1 Il-Komunikazzjoni li ħarġet il-Kummissjoni tikkonforma mal-politika attwali, iżda għandha l-għan li tagħmel iżjed. Hija tagħti ħarsa lejn il-proċess tal-ħsieb biex ikun hemm konnessjoni interkontinentali aħjar permezz tal-għajnuna mill-esperjenza tal-UE adattata għaċ-ċirkostanzi fl-Afrika.

1.2 Il-Kumitat jaqbel li għandu jkun hemm kooperazzjoni iktar intensiva bejn l-UE u l-Afrika sakemm din il-kooperazzjoni tkun ibbażata fuq sħubija li tinkludi drittijiet u obbligi indaqs u li ma jkunx hemm relazzjoni tat-tip bejn donatur u riċevitur bħalma kien jiġri fil-passat.

1.3 Il-Kumitat jenfasizza li d-disponibbiltà tal-infrastruttura u s-sistemi tat-trasport huma prerekwiżiti għall-integrazzjoni soċjoekonomika u reġjonali, li permezz tagħhom ikun hemm iktar impjiegi, aċċess għall-kura tas-saħħa u l-edukazzjoni u b'hekk huwa kontribut importanti fil-ġlieda kontra l-faqar.

1.4 Il-Kumitat jiddispjaċih li din il-Komunikazzjoni ma tintegrax biżżejjed il-politiki tal-Kummissjoni, speċjalment dawk tad-DĠ għall-Iżvilupp u d-DĠ tal-Kummerċ, fejn il-koerenza tal-politika tal-UE lejn l-Afrika għandha tkun ċara.

1.5 Il-Kumitat jilqa' l-fatt li fil-konferenza tat-“TEN-T days 2009”, li saret f'Napli fil-21 u t-22 ta' Ottubru 2009, ġie deċiż li flimkien mal-imsieħba Afrikani tagħha l-Unjoni Ewropea għandha tfassal pjan ta' azzjoni flimkien mal-imsieħba Afrikani tagħha.

1.6 Dan il-pjan ta' azzjoni ser jitfassal qabel il-Forum informali tat-Trasport fi ħdan is-sħubija UE-Afrika u imbagħad ser jiġi ppubblikat fil-ħarifa tal-2010. Il-Kumitat jista' jaqbel ma' proċess li jwassal għall-monitoraġġ tal-progress fit-twettiq tal-pjan ta' azzjoni, pereżempju permezz ta' Kumitat Konġunt.

1.7 Il-Kumitat jirrakkomanda li fil-programm ta' azzjoni jissemma b'mod ċar li l-ġlieda kontra l-korruzzjoni u l-piraterija għandha tkun prijorità fl-Afrika.

1.8 Rigward l-ippjanar, il-finanzjament tan-netwerk tal-infrastruttura tat-trasport u l-pjan ta' azzjoni kollu kemm hu, fil-fehma tal-Kumitat għandu jiġi riċerkat kif l-imsieħba soċjoekonomiċi involuti fl-implimentazzjoni tal-Ftehim ta' Cotonou, jistgħu jaqdu rwol.

1.9 Il-Kumitat japprezza jekk il-Kunsill Ekonomiku, Soċjali u Kulturali tal-Unjoni Afrikana janalizza l-proposti tal-pjan ta' azzjoni u joħroġ opinjoni dwarhom.

1.10 Il-Kumitat josserva li mal-approvazzjoni tal-fondi tal-UE għall-implimentazzjoni tal-programmi għandu jkun hemm kondizzjoni li l-impjegati lokali reġistrati uffiċjalment mill-Unjoni Afrikana jibbenefikaw mill-implimentazzjoni tagħhom.

1.11 Fil-fehma tal-Kumitat, fl-ippjanar u l-programmi fil-qasam tat-TEN-T huwa importanti li l-interoperabbiltà tas-sistemi tat-trasport tkun il-punt tat-tluq, li permezz tagħha l-vantaġġi intrinsiċi ta' kull mezz ta' trasport għandhom jintużaw fil-qafas tal-approċċ komodali li għażlet l-UE.

1.12 Barra minn hekk, il-Kumitat huwa tal-fehma li fl-implimentazzjoni tal-kooperazzjoni għandha tingħata attenzjoni lit-taħriġ, il-kondizzjonijiet tax-xogħol, l-aspetti soċjali, tas-sikurezza, tal-ambjent u tas-sostenibbiltà.

1.13 L-implimentazzjoni u l-iżvilupp tal-infrastruttura tat-toroq għandhom iwasslu biex titrażżan it-tendenza tal-proċess ta' urbanizzazzjoni li għaddej bħalissa permezz ta' sistema tat-trasport pubbliku li taħdem sew.

1.14 Waħda mill-kondizzjonijiet essenzjali hija li t-traċċabbiltà u l-monitoraġġ tal-infiq tal-fondi jiġu stabbiliti sew u li jiġu implimentati bir-reqqa.

1.15 Fil-fehma tal-Kumitat, l-UE għandha tqis tal-fatt li ċ-Ċina ilha preżenti fl-Afrika b'għan politiku differenti u b'intenzjonijiet oħra tul dawn l-aħħar għexieren ta' snin. F'din l-opinjoni ġie propost li tiġi stabbilita kooperazzjoni trilaterali bejn l-UE, iċ-Ċina u l-Afrika bil-kondizzjoni li kull forma ta' xogħol jew sejħa għall-offerti jwasslu għal “impjiegi Afrikani”.

2. Sintesi tad-daħla tal-komunikazzjoni mill-Kummissjoni

2.1 Fl-24 ta' Ġunju 2009, il-Kummissjoni Ewropea ħarġet il-Komunikazzjoni COM(2009) 301 finali, fejn telabora t-tisħiħ tas-sħubija bejn l-Unjoni Ewropea u l-Afrika għal kooperazzjoni fil-qasam tat-trasport.

2.2 F'din il-komunikazzjoni qed jiġi sottolinjat mill-ġdid li t-trasport u l-infrastruttura tat-trasport huma essenzjali għall-integrazzjoni soċjoekonomika u huma indipensabble għat-trasport tal-persuni u l-merkanzija.

2.3 Għalhekk, l-urbanizzazzjoni dejjem tiżdied fl-Afrika, fejn 40 % taċ-ċittadini bħalissa jgħixu f'postijiet li qed jiġu urbanizzati, għandha tiġi mmonitorjata. Mingħajr trażżin, sal-2030 dan il-persentaġġ ser jirdoppja.

2.4 Il-qafas ta' referenza għall-kooperazzjoni bejn l-UE u l-Afrika fil-qasam tat-trasport huwa s-sħubija għall-infrastruttura li ġiet konkluża fl-2006. L-għan hawnhekk kien l-ewwel nett biex ikun hemm rabtiet aħjar fin-netwerks tal-infrastruttura fl-Afrika u li jwassal għall-integrazzjoni reġjonali u b'hekk għall-iżvilupp taċ-ċittadini Afrikani.

2.5 Il-finanzjament tal-proġetti tal-infrastruttura tat-trasport fl-Afrika ser isir l-iktar mill-Fond Ewropew għall-Iżvilupp; dan il-fond ser jikkontribwixxi 30 % tal-finanzjament.

2.6 Fil-Komunikazzjoni tagħha l-Kummissjoni tirrimarka li l-kooperazzjoni bejn l-UE u l-Afrika m'għandhiex tinkludi biss l-infrastruttura fiżika iżda għandha tittratta wkoll aspetti legali u ta' amministrazzjoni legali. B'dan il-mod permezz tal-infrastruttura mtejba ma jiġux promossi biss il-kummerċ u t-tkabbir ekonomiku, iżda wkoll l-impjiegi u tingħata spinta lill-ġlieda kontra l-faqar.

2.7 F'dan il-kuntest, fit-18 ta' Mejju 2009, il-Kunsill adotta għadd ta' konklużjonijiet, fejn talab għall-appoġġ fil-bini tal-infrastruttura reġjonali u għat-twaqqif ta' infrastruttura meħtieġa fil-pajjiżi 'l isfel mis-Saħara.

2.8 Din il-komunikazzjoni torbot mal-iskema għall-implimentazzjoni tas-sħubija strateġika għall-infrastruttura li ġiet konkluża fl-2007 bejn l-Unjoni Ewropea u l-Unjoni Afrikana.

2.9 Ir-riżultat konkret ta' din il-komunikazzjoni għandu jkun it-tnedija ta' konsultazzjoni bejn ir-rappreżentanti tal-Unjoni Ewropea u l-Unjoni Afrikana bil-għan li jitħejja pjan ta' azzjonijiet ta' prijorità u l-possibbiltajiet finanzjarji relatati li għandu jitħabbar b'mod konġunt mill-Unjoni Ewropea u dik Afrikana.

3. Kummenti ġenerali

3.1 Ġenerali

3.1.1 Il-Kumitat jirrakkomanda kooperazzjoni iktar intensiva bejn l-UE u l-Afrika, fejn il-punt tat-tluq għandu jkun kooperazzjoni bbażata fuq drittijiet u obbligi indaqs, minkejja li fir-realtà hemm differenzi li għandhom jitwarrbu. Din l-intenzjoni u l-mod kif għandha titwettaq hija enfasizzata fit-Trattat ta' Lisbona (8 u 9 ta' Diċembru 2007).

3.1.2 Fil-fehma tal-Kumitat dan jittratta integrazzjoni soċjoekonomika reġjonali, inklużi t-trasport u l-faċilitajiet għat-trasport. L-integrazzjoni reġjonali għandha tkun kwistjoni ċentrali fir-reviżjoni tal-Ftehim ta' Cotonou fl-2010.

3.1.3 M'hemm l-ebda dubju li dan huwa kompitu diffiċli. Il-Kumitat jirrakkomanda li fl-implimentazzjoni ta' pjani addizzjonali għall-kooperazzjoni jitqies sew li għandu jsir kontribut indaqs u r-responsabbiltajiet għandhom jinqasmu.

3.1.4 Barra minn hekk, il-Kumitat jisħaq li l-kooperazzjoni għandha tkopri firxa wiesgħa ta' oqsma li jinkludu t-taħriġ, il-kondizzjonijiet tax-xogħol, l-aspetti soċjali, tad-drittijiet taċ-ċittadini, tas-sikurezza, ambjentali, tas-sostenibbiltà, l-interoperabbiltà u t-trasport pubbliku fil-bliet, il-proċeduri amministrattivi u tad-dwana – u ma ninsewx – it-trażżin tal-korruzzjoni, u l-esperjenza Ewropea fil-qasam tal-interoperabbiltà u l-aħjar prattika.

3.1.5 Il-Kumitat jiddispjaċih li fil-komunikazzjoni tal-Kummissjoni m'hemm l-ebda referenza għall-importanza tal-aspetti soċjali u tat-taħriġ fis-settur tat-trasport. Huwa jinnota li din kienet importanti biżżejjed biex tidher fis-sħubija tal-infrastruttura miftiehma fl-2006.

3.1.6 Fil-fehma tal-Kumitat, fl-implimentazzjoni ta' din il-kooperazzjoni għandha ssir enfasi fuq il-fatt li s-suġġetti u l-miżuri kollha msemmija jista' jkollhom ċans ta' suċċess kemm-il darba jkun hemm bażi tajba u soda fil-forma ta' ħaddiema lokali mħarrġa sew.

3.1.7 Il-kooperazzjoni għandha tħaddan il-modalitajiet kollha tat-trasport, anke fir-relazzjonijiet reċiproċi, adattati għaċ-ċirkostanzi speċifiċi fl-Afrika.

3.1.8 Il-Kumitat isib li huwa essenzjali li xi kondizzjonijiet importanti jiġu ssodisfati: għandu jkun hemm it-trasparenza, sigurtà sħiħa u l-implimentazzjoni tal-programmi ta' kooperazzjoni jistgħu jseħħu biss bl-għajnuna ta' miżuri adatti.

3.1.9 Fl-opinjoni tiegħu dwar “L-istrateġija UE-Afrika” (1), adottata fit-18 ta' Settembru 2008, il-Kumitat jipproponi li “Filwaqt li sar progress notevoli fil-qasam tal-integrazzjoni reġjonali u sottoreġjonali, il-potenzjal kummerċjali għadu ma ġiex sfruttat. Il-miżuri għandhom jiġu kkoordinati b'tali mod li jarmonizzaw il-proċeduri doganali, itejbu l-infrastruttura u jiżguraw il-moviment ħieles taċ-ċittadini.”

3.1.10 Anke matul il-konferenza “TEN-T days 2009” li saret dan l-aħħar f'Napli fil-21 u t-22 ta' Ottubru 2009 fil-Forum dwar it-Trasport Ewro-Afrikan ħafna parteċipanti ressqu mistoqsijiet dwar kif l-iżvilupp fl-Afrika u n-netwerks Trans-Afrikani jistgħu jibbenefikaw mill-esperjenza tal-UE fil-qasam tat-TEN.

3.1.11 Wieħed mir-riżultati ta' dan il-forum ta' Trasport kien li l-Kummissjoni Ewropea, flimkien mal-imsieħba Afrikani tagħha ser tfassal pjan ta' azzjoni bil-għan li n-netwerks tat-trasport bejn iż-żewġ kontinenti jsiru iktar intensivi fuq bażi kontinwa. Dan il-pjan ser jiġi ppubblikat fit-tieni nofs tal-2010.

3.1.12 Fil-fehma tal-Kumitat huwa importanti li apparti mis-sħubijiet ekonomiċi bilaterali li jeżistu diġà, għandhom jiġu fformati wkoll sħubijiet ekonomiċi reġjonali li jagħmlu kontribut għall-integrazzjoni reġjonali.

3.1.13 Id-dettalji tal-implimentazzjoni tal-miżuri tal-pjan ta' azzjoni, fejn jiġi kkunsidrat l-impenn tal-imsieħba soċjali, fil-fehma tal-Kumitat għandhom jiġu żviluppati f'kooperazzjoni stretta mal-Unjoni Afrikana.

3.1.13.1 Billi fl-Afrika l-istruttura biex jiġu involuti l-imsieħba soċjali fil-pjani ma tantx hija żviluppata, fil-prattika jidher li l-imsieħba soċjali stess għadhom ma jafux bil-pjani, il-konsultazzjoni mal-Unjoni Afrikana għandha ssaħħaħ din l-informazzjoni u l-possibbiltà ta' parteċipazzjoni fl-attivitajiet ta' konsultazzjoni.

3.1.14 Jekk dan dan l-għan jintlaħaq, il-Kumitat jirrakkomanda li titfassal strateġija komuni, li tistabbilixxi kriterju ta' sostenibbiltà u fejn tingħata importanza lill-iżvilupp u l-benesseri taċ-ċittadini Afrikani.

3.1.15 Iżda, barra minn hekk, il-Kumitat jaħseb li għad fadal problemi fl-implimentazzjoni tal-programm ta' azzjoni. Wieħed mill-iktar aspetti importanti li għandu jitqies huwa d-differenza bejn il-kultura Afrikana u dik Ewropea.

3.1.16 Il-Kumitat jaħseb li tkun ħaġa tajba li l-Unjoni Afrikana tistabbilixxi kuntatt mal-Kunsill Ekonomiku, Soċjali u Kulturali tagħha sabiex jieħu ħsieb il-monitoraġġ tal-proġetti stabbiliti fil-pjan ta' azzjoni.

3.1.17 L-Unjoni Ewropea allokat EUR 4,6 biljuni mill-Fond Ewropew għall-Iżvilupp għall-perijodu 2007–2013 għall-iżvilupp u t-titjib tal-infrastruttura u t-trasport fl-Afrika.

3.1.18 Sar ftehim li fis-summit tal-UE-Afrika li jmiss fi tmiem l-2010, li ser isir fl-Addis Ababa, ser jiġu evalwati s-sħubijiet kollha. Fl-istess ħin, fil-ħarifa tal-2010 permezz tal-Forum informali tat-trasport ser jiġi stabbilit il-pjan ta' azzjoni għall-implimentazzjoni tal-proġetti, fejn il-Kumitat jitlob lill-imsieħba soċjali u r-rappreżentanti tal-NGOs jieħdu sehem b'mod formali, skont it-Trattat li twaqqaf fis-Summit ta' Lisbona.

3.1.19 It-tisħiħ tan-netwerks tat-trasport ifisser li ċ-ċittadini jkunu jistgħu jivvjaġġjaw iktar malajr, li jitnaqqsu l-ispejjeż tal-ivvjaġġar u tingħata spinta lis-sostenibbiltà u l-affidabbiltà tat-trasport bil-għan li dan is-servizz jingħata bi prezzijiet affordabbli għall-fqar fost iċ-ċittadini. Dan jitlob approċċ koordinat fl-ippjanar u l-bini tal-infrastruttura.

3.1.20 Dan huwa ferm importanti billi l-ispejjeż tal-ivvjaġġar fl-Afrika huma fost l-ogħla fid-dinja (15 % tad-dħul mill-esportazzjoni meta mqabbla ma' 4 % fil-pajjiżi industrijalizzati). Din l-azzjoni hija tant meħtieġa għax hija waħda mill-kondizzjonijiet biex tinkiseb l-integrazzjoni tas-swieq reġjonali u nazzjonali.

3.1.21 Barra minn hekk, kooperazzjoni addizzjonali bħall-użu tal-aħjar prattiki għandha twassal għal żieda fil-kummerċ, iżjed sikurezza, iżjed sigurtà u għal sistema ta' trasport moderna.

3.1.22 Skont il-Kumitat, is-slogan “Working together for a better future” jista' jintuża bħala l-linja gwida.

3.1.23 Dan huwa rifless ukoll fir-riżultati tas-summit ta' Lisbona tat-8 u d-9 ta' Diċembru 2007 u li stabbilixxa s-sisien għal sħubija strateġika bbażata fuq l-ugwaljanza bejn l-Afrika u l-Unjoni Ewropea, stabbilita fid-Dikjarazzjoni ta' Lisbona tad-9 ta' Diċembru 2007.

3.1.24 Din is-sħubija nbniet fuq dawn il-punti ta' tluq: il-paċi u s-sikurezza, l-amministrazzjoni u d-drittijiet tal-bniedem, il-migrazzjoni, l-enerġija u t-tibdil fil-klima, il-kummerċ, l-infrastruttura u l-iżvilupp.

3.1.25 Il-Kumitat jinnota li l-komunikazzjoni hija limitata għas-sħubija bejn l-UE u l-Afrika. Filwaqt li ċ-Ċina ilha li stabbilixxiet l-għeruq tagħha fl-Afrika għal għexieren ta' snin, b'mod partikolari fl-iżvilupp tal-infrastruttura, fejn l-istrateġija taċ-Ċina kienet li ssellef lil pajjiżi Afrikani individwalment b'kondizzjonijiet favorevoli u bis-saħħa t'hekk tieħu kuntratti fit-tul għall-infrastruttura u l-proġetti tat-trasport, kif ukoll għall-esplojtazzjoni tar-riżorsi naturali.

3.1.26 Waħda mill-possibbiltajiet biex tingħeleb din il-problema, tkun li tiġi stabbilita kooperazzjoni trilaterali bejn l-UE, iċ-Ċina u l-Afrika bil-kondizzjoni li kull forma ta' xogħol jew sejħa għall-offerti jwasslu għal “impjiegi Afrikani”. Fl-1 ta' Ottubru 2009 il-Kumitat ħareġ opinjoni importanti ħafna (2) rigward ir-relazzjoni bejn l-UE, iċ-Ċina u l-Afrika.

3.2 Atturi non-governattivi

3.2.1 Rigward l-ippjanar u l-finanzjament tan-netwerk tal-infrastruttura tat-trasport, fil-fehma tal-Kumitat għandu jiġi riċerkat jekk apparti mill-gvernijiet, jistax ikun hemm rwol ukoll għas-settur non-governattiv. Fuq naħa hemm il-parteċipazzjoni tal-istati u ċ-ċittadini, speċjalment l-NGOs, li hija meħtieġa, u fuq in-naħa l-oħra hemm ukoll il-kontribut tal-kumpaniji l-kbar u l-fondi kbar Ewropej li huma indispensabbli.

3.2.2 Tul dawn l-aħħar snin kienu l-iktar l-għaqdiet tal-bdiewa, it-trejdjunjins, l-għaqdiet tal-konsumaturi li kellhom rwol importanti, anke minħabba s-suċċess tal-ftehim ta' Cotonou u l-Konvenzjoni ta' Lomé. Il-Kumitat jisħaq li dan għandu jitkompla.

3.3 Il-korruzzjoni u l-piraterija

3.3.1 B'xorti ħażina, il-problema tal-korruzzjoni u l-piraterija bilkemm jissemmew f'din il-komunikazzjoni, filwaqt li tinstab fil-livelli kollha tal-Afrika u qed ixxekkel l-iżvilupp ekonomiku. Din il-problema sservi wkoll bħala ostakolu għal iktar integrazzjoni reġjonali.

3.3.2 Il-Kumitat jirrakkomanda li kull proposta u miżura relatata mal-kooperazzjoni mal-Unjoni Afrikana għandha tippromovi wkoll il-ġlieda kontra l-korruzzjoni u l-piraterija.

3.3.3 Hekk jew b'hekk dan huwa wkoll objettiv tal-Unjoni Afrikana u huwa stabbilit ukoll fil-Ftehim ta' Cotonou.

3.3.4 Għal dak li jikkonċerna l-UE, il-fondi Ewropej għandhom jingħataw biss jekk it-traċċabbiltà tal-mezzi finanzjarji tkun iggarantita u li jkun jista' jsir monitoraġġ bir-reqqa ta' kif jintefqu dawn il-mezzi finanzjarji.

3.3.5 Fis-settur tat-trasport u l-infrastruttura, il-korruzzjoni hija relatata l-iktar mat-trasport fuq l-art, b'mod partikolari it-trasport bit-triq, filwaqt li l-piraterija hija marbuta mat-trasport bil-baħar.

3.3.6 Il-KESE jenfasizza li, meta jbaħħru mal-kosta tas-Somalja u l-Golf ta' Aden, il-bastimenti għandhom isegwu l-“Aħjar Prattiki ta' Ġestjoni bħala deterrent għall-piraterija” (NU) u jirreġistraw ir-rotta tagħhom fis-siti tal-internet tal-UE – NAVFOR/MSC (HOA). Dawn il-prattiki jinkludu wkoll lista ta' miżuri ta' difiża għall-bastimenti.

4. Kummenti speċifiċi

4.1 Għandu jitqies li kull wieħed mit-53 stat fl-Afrika għandu l-problemi bit-trasport u l-infrastruttura. Fl-2006, tnieda l-hekk imsejjaħ Programm għall-iżvilupp infrastrutturali fl-Afrika (PIDA), bil-għan li jkun hemm koordinazzjoni aħjar fl-ippjanar u l-bini tal-infrastruttura.

4.2 Il-programm PIDA jinkludi għadd ta' miżuri għat-taħriġ, pereżempju fil-qasam tal-kontroll tat-traffiku bl-ajru, il-konsulenza dwar is-sikurezza, u fil-qasam tal-ambjent u s-sigurtà fit-traffiku.

4.3 Il-pass li jmiss huwa l-iskambju tal-proċessi tal-ippjanar bejn l-UE u l-Afrika, fejn il-pass li jmiss huwa l-ħolqien ta' netwerk ta' trasport Ewro-Afrikan. B'mod partikolari għandhom jiġu determinati l-punti ċentrali, l-iktar il-portijiet u l-ajruporti.

4.4 L-allokazzjoni ta' mezzi finanzjarji limitati tfisser li dawn il-fondi għandhom jiġu allokati biss lil dawk il-proġetti speċifiċi li jġibu l-ikbar benefiċċju: f'termini ta' trasport dan ifisser li għandu jsir użu mill-approċċ komodali, bl-użu tal-karatteristiċi uniċi ta' kull mezz ta' trasport ikkunsidrat u l-karatteristiċi u l-ispeċifiċitajiet ta' kull pajjiż.

4.5 B'rabta ma' dan, il-Kumitat jixtieq jirrakkomanda wkoll li fil-programm ta' azzjoni tiġi enfasizzata l-ġlieda kontra l-korruzzjoni.

4.6 Fil-każ tal-linji ferrovjarji, għandha titfassal lista ta' konnessjonijiet ferrovjarji prijoritarji. Wara kollox, in-netwerk ferrovjarju huwa essenzjali għall-konnessjoni mal-pajjiżi mingħajr kosta. Bħalissa hemm 15-il pajjiż li m'għandhomx netwerk tal-ferroviji.

4.7 Illum, l-Afrika tirrappreżenta biss 4 % tat-traffiku bl-ajru fid-dinja. Is-sigurtà u l-kwalità tal-ajruplani u s-servizzi relatati b'xorti ħażina għadhom 'il bogħod ħafna milli jissodisfaw il-bżonnijiet tal-mobbiltà. Is-sikurezza, is-sigurtà u r-restrizzjoni tal-emissjonijiet ta' sustanzi li jniġġsu huma punti importanti fuq l-aġenda.

4.8 It-tbaħħir jirrappreżenta 92 % tal-kummerċ internazzjonali tal-Afrika. Kooperazzjoni iktar intensiva bejn l-Unjoni Ewropea u l-Unjoni Afrikana għandha twassal għat-twaqqif ta' ċentri tal-loġistika u t-tħaddim aħjar tal-portijiet fl-oqsma li ġejjin: — is-semplifikazzjoni tal-proċeduri tad-dwana u tar-reġistrazzjoni; — it-tħaffir tal-portijiet biex jingħata aċċess lill-bastimenti li għad iridu jankraw mal-kosta, bil-perikli li dan iġib miegħu; — is-sigurtà tal-portijiet b'aċċess mogħti mill-ISPS-code.

4.9 Il-biċċa l-kbira tal-kummerċ kontinentali jsir bit-trasport bit-triq, għalkemm din l-infrastruttura, li l-kwalità tagħha tvarja immens minn pajjiż għal ieħor, hija kompletament inadegwata. L-Afrika għandha biss 7 km toroq għal kull 100 km2. Barra minn hekk, jaf ikun hemm perijodi twal ta' stennija għall-formalitajiet ta' dħul u approvazzjoni (clearance) u l-korruzzjoni omnipreżenti.

4.10 Fil-bidu tal-2009, il-Kummissjoni Ewropea allokat EUR 3 biljun lill-Fond Ewropew għall-Iżvilupp bil-għan li jiġu żviluppati rotot tat-trasport trans-Afrikani li fil-ġejjieni jiġu konnessi man-netwerk tat-trasport trans-Ewropew.

4.11 Il-Kumitat jisħaq li flimkien mal-allokazzjoni tal-fondi Ewropej għall-infrastruttura għandhom isiru kondizzjonijiet li għandhom jiġu impjegati biss ħaddiema lokali reġistrati uffiċjalment mill-Unjoni Afrikana fit-twettiq tal-proġetti tal-infrastruttura, sabiex dawn il-proġetti jkollhom effett pożittiv fuq it-taħriġ u l-benesseri taċ-ċittadini.

4.12 Mill-prattika nafu li t-trasport internazzjonali bit-triq fl-Afrika mhuwiex possibbli kullimkien, u jekk dan ikun possibbli, jixxekkel mill-problemti tat-tixħim u l-korruzzjoni tul it-triq u mal-fruntieri. Madankollu, ħafna drabi m'hemm l-ebda alternattiva għat-trasport bit-triq.

4.13 Il-Kumitat huwa tal-fehma li r-realtà teħtieġ li l-Unjoni Afrikana tieħu l-approċċ tat-TEN-T bħala linja gwida, fejn huwa importanti li l-interoperabbiltà bħala għan tal-pjani u l-programmi tittieħed bħala l-punt tat-tluq.

4.14 Mhumiex biss il-mezzi finanzjarji li huma importanti. Bit-twettiq tal-proġetti l-kbar tal-infrastruttura trans-Ewropej, il-koordinaturi maħtura mill-Unjoni Ewropea jappoġġjaw l-Istati Membri kemm fit-tfittxija għall-finanzi għall-proġetti kif ukoll fit-tfittxija għal soluzzjonijiet għal problemi li jinqalgħu fi proġetti ta' skala kbira. Il-Kumitat jaħseb li l-ħatra tal-koordinaturi tal-proġetti għal-lakuni fit-tmien netwerks trans-Afrikani, li diġà ntgħażlu, hija għażla tajba.

4.15 Il-Kumitat josserva li, qabel ma jsir investiment fl-infrastruttura fl-Afrika għandhom jingħataw garanziji sħaħ dwar il-problemi ta' sikurezza u sigurtà. Rigward il-ġlieda kontra l-piraterija fil-baħar jistgħu jiġu applikati l-programmi ta' monitoraġġ li żviluppat l-IMO.

4.16 Barra minn hekk, għandha tingħata attenzjoni speċjali lill-miżuri għat-titjib fis-sigurtà tat-traffiku. Skont il-komunikazzjoni tal-Kummissjoni (Punt 3.2.4, l-ewwel sentenza tat-tieni paragrafu), kull sena madwar miljun persuna jmutu b'kawża ta' inċident, u fosthom 65 % mill-vittmi huma persuni li kienu għaddejjin bil-mixi.

Brussell, 29 ta’ April 2010. Il-President tal-Kumitat Ekonomiku u Soċjali Ewropew Mario SEPI

(1) ĠU C 77, 31.3.2009, p. 148-156.

(2) ĠU C 318, 23.12.2009, p. 106-112.